La o lansare de gală ce a avut loc în cel mai de fițe birt din Bîrlad, Adi Fuze și Ilie Osho, doi hipsteri antreprenori din Vaslui au prezentat primul spirt medicinal artizanal realizat inhouse după o rețetă străveche dacică. Băutura are 99 de grade și este de puritate 100%.

„Am dorit să oferim consumatorilor o alternativă la spirtul industrial, celebra Mona. Acest spirt se bea prin pâine de maia, căci așa se bea spirtul în vechime. Plus că îi dă o aromă acrișoară, un buchet aparte”, a explicat Adi Fuze.

Spirtul „Vlăjganu” este maturat în butoaie de tablă furată și lăsată la ruginit vreme de doi ani sub șopron. Acesta va putea fi găsit în birturile selecte din Vaslui cu prețuri începând de la cinci lei paharul, porția incluzând și o felie de pâine. Creatorii spun că acesta poate fi folosit și în cocktailuri, alături de avocado, guave sau lămâi.